  Майя Бывальцева 4-тӥ шуркынмонэ Ижкарысь Шор площадьын Калыкъёслэн огазеяськон нуналзылы сӥзем сӥё-дано митинг ортчиз. Со сярысь ивортэ «Удмуртия» агентстволэн корреспондентэз. Концертэз учкисьёслы вазиськиз Удмуртилэн тӧроез Александр Соловьёв. Со праздниклэсь бадӟым интызэ пусйиз но пӧртэм калыкъёслэн огазеяськемзы Россиез «кужмо державаен» каре шуыса вераз. «Быдӟым Россиын улӥсь калыкъёслэсь ӵошен шокамзэс праздник нуналъёсы ми уката зол шӧдӥськомы. Ми огазе луиськомы асьме Азьмуртмылэн Владимир Владимирович Путинлэн сюресэзлы дурбасьтонын. Со асьме йӧслыкмылэсь тунсыкъёссэ уте, асьме Шаермылэсь дуннеын кужымзэ юнматэ. Атыкай музъеммылэсь историзэ ми умой тодӥськомы. Котьку тодамы возиськомы, вормонъёс калык огазеяськыса гинэ вуылӥзы шуыса. Куке выжызыя но сословизыя пӧртэм адямиос одӥг уж лэсьтылӥзы», — пусйиз улосвыллэн тӧроез. Озьы ик Шор площадьын киросэн вамыштон йылпумъяськиз. Инмар анайлэн Кузон мудорезлы, кудӥныз 1612-тӥ арын ополчение Москваез мозмытӥз, сӥзем литургия бере православной калык Свято-Михайловской собор дорысен площадьысь сцена дорозь мынӥз. Сӥё-дано люкетэз бере люкаськем калыкез шулдыртӥзы Удмуртиысь творчествоя коллективъёс: «Шудбур», «Вит Сергейёс», «Дыдыкай», «Еленка» но кырӟась Екатерина Пермякова. Тегъёс: Мерлык Ижкар Удмуртия АлександрСоловьёв праздникъёс  